google/wiki40b huggingface dataset:
Kartulileib

Kartulileib on leib, mille põhikomponent pole mitte rukki- ega nisujahu, vaid kartul.
Kartulileiba valmistatakse mitmel viisil, näiteks küpsetatakse seda pannil või ahjus. Tainast võib pärmiga kergitada või mitte, lisada võib ka muid komponente. Sageli segatakse kartulijahu nisujahuga, vahekorrad varieeruvad suuresti. Kartulileivas võib kasutada kartuliputru, kuid mõnes retseptis on ka kartulihelbed. Paljudes maades on kartulileib müügil kaubandusvõrgus.

Saksamaa

Kartoffelbrot on kartulileib, milles võib olla rukki- ja speltajahu.

Iirimaa

Iiri kartulileivas pratie oaten'is pruugitakse kartuli lisandina nisujahu asemel kaerajahu, mis annab küpsetisele rohkem tekstuuri.
Põhja-Iirimaal Armaghi krahvkonnas, mis on tuntud õunakasvatuse poolest, on levinud õuntega kartulileileib. Selle valmistamisel keeratakse kartulitainas magusa õunatäidise ümber, sarnaselt pirukategemisega.
Ulsteris on populaarne lameleib potato farl – nelinurkne viilakas pehmet kartulileiba (tavaliselt 0,5–1 cm paksune), mis on kergelt jahune. Tavaliselt tarvitatakse neid inglise hommikusöögi kohalikus versioonis nimega Ulster Fry, kus leivaviile praetakse kergelt mõlemalt poolt ning serveeritakse koos samamoodi töödeldud soodaleivaviilakatega. Neid võib ka grillida ning katta või ja muu võileivakraamiga.

Šotimaa

Šoti tattie scone ehk potato scone ("kartuliküpsis") sarnaneb iiri kartulilameleivaga, kuid on mitte kandiline, vaid kas väike ja ümar või suur ratas, mis lõigatakse neljaks veerandikuks nagu traditsioonilised šoti kaerakoogid.

Peruu

Peruu kohalikku kartulileiba nimetatakse papa-pan'iks ("kartulileib"). 2008. aastal hakati nisuhinna järsu tõusu tõttu Peruus rohkem kartuleid sööma. Lootuses muuta tarbijate harjumusi anti kartulileiba koolilastele, vangidele ja sõjaväelastele.

Poola

Poola köögis on okrągły chleb kartoflany ehk ümar kartulileib on kerge ja õhuline, kuna seda kergitatakse pärmi abil kolm korda. Tainas tarvitatakse kartuliputru, piima, võid, suhkrut ja soola.

Ameerika Ühendriigid

Ameerika Ühendriikides müüakse kerget ja õhulist kartulileiba, mis sarnaneb tavalise saiaga, kuid on kollakas ja kerge kartulimaitsega.
Tšerokiide maguskartulileivas pruugitakse kartuli asemel maguskartulit ehk bataati.
Kelt (Slovakkia õlu)

Kelt on Slovakkias Hurbanovos Heinekenile kuuluvas Zlatý Bažanti pruulikojas pruulitav hele õlu. Seda marki õlut valmistatakse aastast 2007. Õlle kuivainesisaldus on 10% ja alkoholisaldus 4,2%.
Sellel õllel pole mingit seost Staroprameni õlletehase poolt Tšehhis kuni 2009. aastani valmistatud samanimelise stout-tüüpi õllega.
Stéphane Courtois

Stéphane Courtois (sündinud 25. novembril 1947) on prantsuse ajaloolane. Ta on kirjutanud palju kommunismiga seotud teemadel, sealhulgas massirepressioonidest.
4. novembril 2005 anti talle Maarjamaa Risti IV klassi teenetemärk.

Publikatsioonid

"Kommunismi must raamat. Kuriteod, terror, repressioonid". 1997. [Courtois on üks autoreid]
Calcasieu vald

Ajalugu

Vald moodustati 1840. aastal.
Mortoni maakond (Põhja-Dakota)

Mortoni maakond (Morton County) on maakond USA-s Põhja-Dakota osariigis. Geograafilised koordinaadid on 46°72' N, 101°28' W.
Maakonna halduskeskus ja suurim linn on Mandand.
Maakonna pindala on 5038 km². Veepindala on 49 km².
Elanike arv oli 2010. aasta rahvaloenduse järgi 27 471. Aastal 2000 oli elanike arv 25 303.

Ajalugu

Mortoni maakond moodustati 1873. aastal. Maakond sai nime Indiana kuberneri Oliver P. Mortoni järgi.
Kairomoonid

Kairomoonid on organismides tekkivad mitmekesise toimega ained, millele reageerivad teiste liikide organismid ja mis on viimastele kohastumuslikult kasulikud.
Kairomoonidele vastanduvad allomoonid.
Kairomoonide hulka kuuluvad nt taimede signaalained, mille kaudu signaalaineid tajuvad taimtoidulised loomad taime leiavad.
Kairomoonidena toimivad ka ohust teatavad hoiatusained (nt mürktaime lõhn), kasvustimulaatorid ja teised ained.
Apollon Edelson

Apollon Edelson (venepäraselt Аполлон Николаевич Эдельсон; 1827 Rjazan – 2. veebruar 1896 Riia) oli saksa päritolu arhitekt, kes tegutses peamiselt Riias.

Elulugu

Ta oli pärit venestunud saksa perekonnast. Ta lõpetas Peterburi Tsiviilinseneride Instituudi ehitusinsenerina ja töötas peamiselt Riias, kus ta oli alates 1858. aastast Riia õigeusu piiskopkonna arhitekt. Tema projekteeritud ehitisi on ka mujal Läänemere kubermangudes, Eestis on ta tuntud peamiselt õigeusu kirikute järgi, mis on ehitatud tema tüüpprojekti järgi.
Taasiseseisvumispäev

Ajalugu

Kuna taasiseseisvumispäeva tähistati alguses peamiselt Keskerakonna ja selle esimehe Edgar Savisaare initsiatiivil, hakati seda pilkamisi kutsuma edgaripäevaks:
"Noorematele kaaskodanikele on ehk hakanud tekkima mulje, et tegu on mingi Keskerakonna erapeoga. Reformierakonnast on rahva sekka lastud koguni mõiste edgaripäev," kirjutas poliitik ja kirjanik Teet Kallas 1998. aastal.
"Veel 10–15 aastat tagasi ei tahtnud keegi 20. augustist midagi kuulda, vaid Savisaar tähistas seda erakonnakaaslastega," meenutas 2011. aastal Keskerakonna poliitik Heimar Lenk uudisteportaali Delfi teatel. "Mart Laar ja teised aga rääkisid, et Eestil on iseseisvuspäev ning mitte mingi taasiseseisvuspäev ja nimetasid 20. augustit irooniliselt edgaripäevaks." 
Hiljem on hakatud 24. veebruaril tähistatava iseseisvuspäeva ning 20. augustil tähistatava taasiseseisvumispäeva vastandamist pidama kunstlikuks, pilkenime edgaripäev aga osaliselt eksitavaks:
"Pilkenimi edgaripäev ei tähista Savisaare juhtrolli selle kuupäeva otsuses, sest tegemist oli siiski esindus-, mitte täitevvõimu otsusega," kirjutas 2008. aastal Eesti Päevalehe ajakirjanik Heiki Suurkask. "Kuid ta tähistab kuupäeva endale kahmamist."
2007. aastal spekuleeris Õhtuleht, et parempoolsete valitsusparteide (koalitsioonis olid Reformierakond, Isamaa ja Res Publica Liit ja Sotsiaaldemokraatlik Erakond) ja Keskerakonna vastasseisus võtab riik Savisaarelt ära "selle päeva monopoli": "Nii viiakse ka vabariigi juubeliaastal 20 aastat tagasi suve hakul peetud öölaulupeod üle hoopis 20. augustile ning võetakse sellega Savisaarelt võimalus lauluväljakul sel päeval oma üritus korraldada. Toimub Savisaare neutraliseerimine, et ta ei saaks lauluväljakut kasutada oma stsenaariumi järgi rahva hullutamiseks."
"Mul on väga hea meel, et meedia läheneb sellele tähtpäevale vaba hingega, ning et see päev on vabanemas edgaripäeva imagost, sest Edgar, kuidas öeldagi, tut ne pritšom," nentis 2011. aasta taasiseseisvumispäeva eel Indrek Toome, kes oli aastatel 1988 kuni 1990 Eesti NSV Ministrite Nõukogu esimees ja Eesti NSV Valitsuse peaminister.
Disappointmenti järv

Disappointmenti järv (inglise: Lake Disappointment, tõlkes 'Pettumuse järv'; kohalikus aborigeenikeeles Kumpupirntily) on soolajärv Austraalias Lääne-Austraalia osariigis Pilbara piirkonnas. Geograafilised koordinaadid on 23°30' S, 122°50' E.
Järve pindala on 330 km² ja selle suurim pikkus on 160 kilomeetrit. Järve läbib Kaljukitse pöörijoon. Järv asub Newmani kaevanduslinnast ja aborigeenide asulast Jigalongist idas Väikese Liivakõrbe ja Gibsoni kõrbe alal Karlamilyi rahvuspargist lõunas. Järve läänekalda lähedalt möödub Canning Stock Route.
Disappointmenti järve vesikond on äravooluta valgla, kust ei voola välja ühtegi jõge. Järve ümbritsevad liivaluited ning selle juures pesitseb mitut liiki veelinde.
Järve nimetas nii 1897. aastal seikleja Frank Hann. Ta uuris Pilbara idapiirkonda Rudalli jõe juures, kui märkas, et jõed voolavad seal piirkonnas sisemaa poole. Ta liikus mööda jõgede kallast, lootes leida suurt mageveejärve. Järv, mille ta avastas, osutus olema aga soolase veega, ning oma pettumuse väljendamiseks andis ta sellele sellise nime.
Järv paikneb martu aborigeenide traditsioonilisel alal. Nende uskumuse kohaselt elavad järves Ngayurnangalku '​d, kes on inimesesarnased kannibalistlikud olendid. Ngayurnangalku '​del on arvatud olevat suured kihvad ja pikad kõverad küünised, millega nad oma ohvreid püüavad. Seetõttu väldivad aborigeenid järvele lähenemist.
Tom Clancy

Thomas Leo Clancy (12. aprill 1947 Baltimore, Maryland – 1. oktoober 2013 Baltimore) oli Ameerika Ühendriikide kirjanik.
Ta oli tehnotrilleri ja poliitilise põneviku žanris külma sõja aegsest perioodist ja sündmustest pärast seda kirjutanud menukirjanik, kelle teosed on avaldatud kogutiraažis enam kui 100 miljonit eksemplari.
Esimene raamat "The Hunt for Red October" (""Punase Oktoobri" jälitamine") ilmus 1984. aastal. John McTiernan väntas 1990. aastal selle põhjal Sean Connery ja Alec Baldwiniga peaosas mängufilmi "Jaht Punasele Oktoobrile". Baldwin kehastas Jack Ryanit, kellest sai hiljem Tom Clancy romaanide läbiv kangelane (kellest tema romaanides saab lõpuks USA president) . Tuntumad Clancy romaanidel põhinevad Hollywoodi filmid on veel "Nähtamatu vaenlane", "Kõigi hirmude summa" ja "Reaalne hädaoht".
Viimase Tom Clancy raamatu "Command Authority" ("Käsuõigus"), mis ilmus mõni kuu pärast Clancy surma, süžee algab Venemaa sissetungiga Eestisse.
1993. aastal sai Clancy pesapalliklubi Baltimore Orioles kaasomanikuks.
Clancy on kirjutanud stsenaariume videomängudele. 1996. aastal oli ta videomängutootja Red Storm Entertainment asutajaid. 2000. aastal müüdi firma videomängude suurtootjale Ubisoft.

Haridustee

Ta lõpetas 1969. aastal Loyola Marylandi Ülikooli inglise keele erialal.

Isiklikku

Clancy oli kaks korda abielus. Tema teine abikaasa oli vabakutseline ajakirjanik Alexandra Marie Llewellyn (abielu sõlmiti 1999. aastal).
Clancy oli katoliiklane.
Sofia ülikool

Sofia ülikool (bulgaaria keeles Софийски университет "Св. Климент Охридски") on ülikool Bulgaarias Sofias.
Ülikool asutati 1888.
Ülikoolis õpib üle 24 000 üliõpilase.
Taylor Beck

Taylor Beck (sündinud 13. mail 1991 St. Catharinesis) on Kanada jäähokimängija, kes mängib KHL-i klubis Omski Avangard ründajana paremäärel.
Ta alustas klubikarjääri OHL-i klubis Guelph Storm. Hooajal 2009–10 pälvis ta OHL-i hooaja resultatiivseimale paremale ääreründajale antava Jim Mahon Memorial Trophy.
2009. aastal valiti ta NHL-i draft '​is Nashville Predatorsi poolt 70. valikuna. Predatorsi meeskonnas debüteeris ta NHL-is hooajal 2012–13. NHL-is on ta mänginud veel New York Islandersis, Edmonton Oilersis ja New York Rangersis, kuid suurema osa ajast on ta mänginud AHL-i klubides. 2017. aastal valiti ta AHL-i tähtede mängule ja samal hooajal liiga hooaja sümboolsesse koosseisu.
2017. aastal siirdus Beck KHL-i, liitudes esmalt Jekaterinburgi Avtomobilistiga. Hooaja 2017–18 keskel suundus ta Kunluni Red Stari. 2018. aasta lõpus liitus ta Omski Avangardiga. Hooajal 2018–2019 jõudis ta Avangardiga Gagarini karika finaalmängudele, kus kaotati Moskva CSKA-le. KHL-i hooaja 2018–2019 väljalangemismängudes andis ta kõikidest mängijadest enim väravasööte – kokku 16.
Riigikohtu otsus 3-2-1-4-06

Riigikohtu lahendi 3-2-1-4-06 on Gulf International Lubricants poolt esitanud Tallinna Linnakohtusse hagi Gulf Oil Estonia vastu, nõudes kohustada kostjat lõpetama hageja kui kaubamärkide "Gulf + kuju" ja selle omaniku ainuõiguste rikkumine kaubamärkide kasutamisega.

Asjaolud

Pooled vaidlesid selle üle, kas kostjal oli õigus hageja nõusolekuta kasutada hageja nimele registreeritud kaubamärke tuvastatud viisil. Vaidlusi tekkitas tol ajal kehtiv Kaubamärgiseaduse § 16 lg 3 ei võimeldanud tavapäraste tõlgendamisviise kasutades keelata kaubamärgiga tähistatud ja käibesse lastud kauba edasist ärieesmärgil kasutamist.
Kostja on omaette väitnud, et ta käitus kooskõlas KaMS § 16 lg-ga 3 ja direktiivi nr 89/104/EMÜ art 7 lg-ga 1. Kaubamärgiseaduse mõttest ja Euroopa Kohtu tõlgendustest  tulenevalt hõlmab õigus kaubamärki ärieesmärgil kasutada ka õigust kaubamärgiga tähistatud tooteid reklaamida.

Kohtuotsus

Kohus ütles, et kuna Eesti Vabariik on Euroopa Liidu liige, tuleb kaubamärgivaidluse lahendamisel ja siseriikliku õiguse tõlgendamisel ning kohaldamisel arvestada ka Euroopa Liidu tööstusomandi kaitset reguleerivate normidega. Siseriikliku õigust tõlgendades kohtud on jätnud tähelepanuta seda, et KaMS § 16 lg 3 ei ole kooskõlas direktiivi nr 89/104/EMÜ § 7 lg-ga 2, mille järgi võib kaubamärgi omanikul olla kaubamärgiga tähistatud kauba ärieesmärgil kasutamise keelamiseks ka muu õiguslik (s.o õigustav) põhjus. Euroopa Kohtu praktika järgi on selline muu põhjus kaubamärgi kasutamise keelamiseks olemas nt juhul, kui edasimüüja poolt kaubamärgi kasutamine muidu lubatud kauba tavapärasel reklaamimisel kahjustab oluliselt kaubamärgi omanikku.
Kaubamärgiseaduse eelnõu seletuskirjas on märgitud, nagu oleks vaidlusalune lõige kooskõlas direktiivi nr 89/104/EMÜ art-ga 7. Sellest võib järeldada, et seadusandjal ei olnud teadlikku ega tahtlikku soovi kehtestada direktiivist erinevat regulatsiooni.
Lähtudes Euroopa Kohtu praktikast, tuleb direktiivi alusel kehtestatud siseriikliku regulatsiooni tõlgendamisel võimalikult arvestada direktiivi põhimõtteid vaatamata sellele, et õigusvaidluses ei saa tugineda kodanike suhtes ainuüksi direktiivile.
Avatud Ruumi meetod

Avatud Ruumi meetod (ARM) on viis konverentsi või koosoleku läbiviimiseks.
Meetodi lõi 1980. aastate keskel Harrison Owen, kelle sõnul on juhtimisteooriates "keskne koht planeerimisel, organiseerimisel, kontrollil – Avatud Ruumi Meetod põhineb vabatahtlikkusel. Ainus seadus kannab nime kahe jala seadus: kui sa leiad, et küsimuse arutelu sulle midagi ei anna, siis lahku!"
Colin Howson

Colin Howson (sündinud 1945) on Briti filosoof.
1960ndate lõpus oli ta õppeasutuses London School of Economics Imre Lakatosi assistent. Aastal 1981 sai ta doktorikraadi tõenäosuse filosoofia alase töö eest.
Ta on olnud õppeasutuse London School of Economics loogikaprofessor. Alates 2008. aastast on ta Toronto Ülikooli filosoofiaprofessor.
Howsoni uurimisvaldkonnad on teadusfilosoofia, loogika ja tõenäosuse alused. Ta on bayesiaan.
Aastatel 2003–2005 oli ta Briti Teadusfilosoofia Seltsi president.

Isiklikku

Colin Howson on abielus Kanada teadusfilosoofi Margaret Morrisoniga.
Mustvee Betaania koguduse palvemaja

Mustvee Betaania koguduse palvemaja on EEKBKL-le kuuluv kirik Mustvees aadressil Tähe 5.
Palvemaja sai lõplikult valmis 2008. aastal. Selle ehitus läks maksma 4,8 miljonit krooni, mis suuremas osas laekus vabatahtlike annetustest.
Uus kirik asub Mustvee kesklinnas, krundil, mille 1935. aastal ostis Mustvee Betaania kogudus palvemaja ehitamiseks. Palvela pühitseti 1937. aastal. Nõukogude okupatsiooni ajal kirik natsionaliseeriti ning ehitati ümber kinoks. Hoone lammutati enne uue kiriku ehitamist.
Palvemajas on kunstnik Dolores Hoffmanni vitraažid.
Kirikut kasutab Eesti Evangeeliumi Kristlaste ja Baptistide Koguduste Liidu Mustvee Betaania kogudus.
Kürble mõis

Kürble mõis ehk Ķirbeņi mõis (saksa keeles Kürbelshof, ka Kirbel, läti keeles Ķirbeņu muiža, ka Ķirbeļu muiža) oli rüütlimõis, hiljem Laatre kõrvalmõis Liivimaal Volmari kreisis Põhja-Ruhja kihelkonnas. Praeguse haldusjaotuse järgi asub see Lätis Ruhja piirkonnas Ipiku vallas Ķirbēnis.

Mõisa suurus

Bienenstammi andmetel oli mõisa suurus 1816. aastal 5/8 adramaad, sellele allus 49 mees- ning 52 naishinge.
Tornide väljak

Tornide väljak (varem ka Näituseväljak, Näituse väljak, Stalingradi väljak) on haljasala Tallinna vanalinnas.
Tornide väljak piirneb Suurtüki tänava, Rannamäe tee, Nunne tänava, Suur-Kloostri tänava ning Tallinna linnamüüriga, milles asusid keskaegsed vahi- ja kaitsetornid, mis osaliselt on säilinud tänapäevani: Grusbeke-tagune torn, Eppingi torn, Plate torn, Köismäe torn, Herman van der Lippe järgi nimetatud Lippe sadultorn, Loewenschede torn, Nunnadetagune torn, Kuldjala torn, Saunatorn ja Nunnatorn. Nime saigi väljak selle järgi, et sellelt on olnud näha seitse Tallinna linnamüüri torni.

Pargi välispiirid

Tornide väljaku pargi piir kulgeb Rannamäe tee ja Suurtüki tänava ristumiskohast mööda Suurtüki tänava pargipoolset teemaad kagusse kuni bastioni müürini, mööda müüri edelasse kuni Suur-Kloostri tänavani, edasi mööda Suur-Kloostri pargipoolset teemaad läände kuni ristumiseni Nunne tänavaga, mööda Nunne tänava pargipoolset teemaad kuni ristumiseni Rannamäe teega ning mööda Rannamäe tee läänepoolset teemaad kuni ristumiseni Suurtüki tänavaga.
Väljakul toimub igal suvel mitmekuune Tallinna lillefestival, samuti on sealsel laval korraldatud kontserte jm üritusi vanalinna päevade jt festivalide ajal. Pargis on ka laste mänguväljak.

Skulptuurid väljakul

Tornide väljaku Nunne tänava poolses osas paikneb skulptor Juhan Raudsepa 1935. aastal valminud skulptuur Naine vaagnaga.
Stalingradi väljakul asus NSV Liidu Ülemnõukogu Presiidiumi esimehe, Tallinnas Volta tehases töötanud Mihhail Kalinini täispikkuses kuju.

Ajalugu

Kadrioru pargi direktori Ain Järve sõnul asusid keskajal nüüdse Tornide väljaku kohal linnakodanike ürdi- ja köögiviljaaiad ning Mihkli kloostri karjamaa. 
Linnamüürist läände jääv ala jäi lagedaks Krimmi sõja aegu, 1864. aastal tasandati sealkandis asunud vallikraav ja muldkindlustused. Glassii välisäärde rajati tänane Põhja puiestee (1906–1917 Troonipärija puiestee).
1896. aastal, pärast Nunnavärava lammutamist, hakati seal korraldama põllumajandusnäitusi ja laatasid, sellest tulenes nimi Näituseväljak. Nunne tänava ääres asus Näituseväljaku 40-meetrise läbimõõduga peapaviljon, kaheksakandiline rotund. Paviljonis on asunud ka rulluisutamise paviljon ja kino Rekord, paviljon hävis tulekahjus 1933. aastal.
1931. aastani oligi see Eesti Põllumeeste Seltsi näituseplats, seejärel kujundati väljak avalikuks haljasalaks.
Väljak on kandnud ka Näituse väljaku ja pärast Teist maailmasõda kuni 1961. aastani Stalingradi väljaku nime.
2001. aastal raiuti linnamüüridele vaate avamiseks pargis maha hulk puid ning paigaldati uus valgustus. 2002. aastal investeeris Tallinna linn miljon krooni Tornide väljaku rekonstrueerimisse. 2009. aastal rekonstrueeris väljaku lava ja lavaesise platsi OÜ Delgetec OÜ Arhitektuuribüroo Järve & Tuulik projekti alusel Tallinna Kommunaalameti tellimusel.
400 meetri jooks

400 meetri jooks on kergejõustiku ala.
Abbey Theatre

Abbey Theatre ehk National Theatre of Ireland on teater Iirimaal Dublinis. 
See avati 27. detsembril 1904 ning see on enam-vähem katkematult tegutsenud tänini, kuigi algne teatrihoone hävis tulekahjus 1951. Aastast 1925 subsideeris teatrit Iiri Vaba Riik. 
Algaastatel oli teater tihedalt seotud keldi taassünni (Celtic revival) kirjanikega, kellest paljud osalesid teatri rajamisel ning enamik kirjutas sellele teatrile näidendeid. Abbey Theatre'ist on välja kasvanud paljud 20. sajandi juhtivad iiri näitekirjanikud ja näitlejad. Tänu arvukatele külalisetendustele välismaal ja tuntusele teistes maades, sealhulgas USA-s, on Abbey Theatre ka tähtis turismisihtkoht.

Eellugu

Irish Literary Theatre, mille asutasid 1899. aastal Isabella Augusta Gregory, Edward Martyn ja William Butler Yeats George Moore'i kaasabil, andis etendusi Ancient Concert Roomsis ja Gaiety Theatre'is. Etendused said küll häid arvustusi, kuid publikumenu oli väike.  
Iirlane William Fay oli 1890ndatel Iirimaal, Šotimaal ja Walesis rändava teatritrupi liige. Tema vend Frank Fay tegutses harrastusnäitlejana Dublinis. Kui William naasis Dublinisse, hakkasid vennad lavastama näidendeid linna saalides. Lõpuks moodustasid nad W. G. Fay's Irish National Dramatic Company, mis keskendas tähelepanu noortele andekatele iiri näitlejatele. Aprillis 1902 etendasid nad Dublinis Clarendon Streetil ühes St Theresa's Halli saalis kolm korda George William Russelli (pseudonüüm Æ) näidendit "Deirdre" ja Yeatsi näidendit "Cathleen Ní Houlihan". Publik koosnes peamiselt töölisklassi esindajatest, mitte keskklassi dublinlastest, kes moodustasid linna tavalise teatripubliku. Etendused olid väga menukad, osalt tänu sellele, et Yeatsi näidendis mängis peaosa Maud Gonne.  
Keskklassi kuuluv inglanna Annie Elizabeth Fredericka Horniman, kes 1894. aastal osales Londonis George Bernard Shaw' näidendi "Arms and the Man" lavaletoomises, läks 1903 Dublinisse, kus ta asus tööle Yeatsi tasustamata sekretärina ning hakkas tegema kostüüme Yeatsi näidendile "The King's Threshold". Tema raha abil saigi teoks Abbey Theatre.
Henno Meriste

Henno Meriste (19. juuni 1918 Tallinn – 20. märts 1984 Tallinn) oli eesti keeleteadlane, ajakirjanik ja tõlkija.
Ta õppis Prantsuse Lütseumis ning Riigi Kunsttööstuskoolis graafika ja trükinduse eriala. Aastatel 1936–1939 töötas Tallinnas litograafiakäitises. 1944. aasta sügisest töötas Õhtulehe tehnilise toimetaja ja vastutava sekretärina, 1945–1946 Noorte Hääle vastutava sekretärina. 1954. aastast töötas ta Eesti Telegraafiagentuuri (ETA) tõlkija ja toimetajana.
Ta kirjutas ka följetone ja humoreske, sealhulgas Eesti Raadio saatele "Meelejahutaja".
1958. aastast oli ta Eesti NSV Ajakirjanike Liidu keele- ja tõlkesektsiooni esimees.
Ta on toonud eesti keelde mitmeid uudissõnu, sealhulgas pääsla, kuukulgur, turvavöö. 
Ta on maetud Tallinna Metsakalmistule.
1961. aasta Eesti meistrivõistlused suusatamises

1961. aasta  Eesti meistrivõistlused suusatamises peeti Venemaal Kavgolovos 5.–8. märtsini.
Vello Saage

Vello Saage (kuni aastani 1938 Hermann Saage; 8. veebruar 1922 Vao vald (Väike-Maarja kihelkond), Virumaa – 15. jaanuar 1991 Tartu) oli eesti pedagoog, kauaaegne Tartu 8. keskkooli (praegu Tartu Forseliuse Kool) eesti keele ja kirjanduse õpetaja.

Elulugu

Vello Saage oli põllumehe poeg. Ta õppis 1930–35 Triigi-Avispea 6-klassilises algkoolis, 1935-41 Väike-Maarja progümnaasiumis ja keskkoolis ning 1942-50 TRÜs eesti filoloogia erialal (alates 1944. aastast kaugõppes).1944–46 oli Saage õpetaja Väike-Maarja mittetäielikus keskkoolis, 1946–49 õpetaja Tartu Elektromehaanika Tehnikumis ning Tartu Arve- ja Plaanindustehnikumis. 1949 ta vallandati, tema vanemad ja kolm õde küüditati Siberisse. 1950–52 oli Saage Eesti Teaduste Akadeemia Keele ja Kirjanduse Instituudi eesti murrete ja sõnavara sektoris mittekoosseisuline töötaja (teadur), 1952–57 eesti keele ja kirjanduse õpetaja Otepää Keskkoolis ning 1957–85 Tartu 8. Keskkoolis, 1961–86 ühtlasi TRÜ ja Eesti Põllumajanduse Akadeemia ettevalmistuskursuste õppejõud ja vastuvõtukomisjoni liige. 1961–88 oli ta TÜ, EPA ja Vabariikliku Õpetajate Täiendusõppe Instituudi lektor. Saage paistis silma väga hea õppemetoodika poolest.

Tegevus Tartu 8. keskkooli kirjandusõpetajana

Augustis 1959 ilmus Vello Saage eestvedamisel Tartu 8. Keskkooli almanahhi Tipa-Tapa esimene number, mida ta toimetas kuni aastani 1977 (nr 16). Septembris 1966 alustasid tööd kirjandusklassid. Vello Saage juhendas kooliteatrit ja kõnekoore, korraldas kirjanduspäevi ja kirjanduslikke matku.

Teadustöö

Vello Saage avaldas teadustöid eesti keele ja kirjanduse õpetamise ning õpilaste kasvatusliku mõjutamise kohta.

Isiklikku

Vello Saage vanemad August Saage (1890–1964) ja Elisabeth Saage (sündinud Stein, 1892–1973) olid talupidajad. Vello Saage abikaasa Valli Saage (sündinud Enok, 1928–1982) oli geograafia- ja bioloogiaõpetaja. Sündis kaks poega.
Killu Tõugu Sanborn

Killu Tõugu Sanborn (sündinud 16. augustil 1967 Tallinnas) on Eesti päritolu molekulaarbioloog ja finantsist.
Killu Tõugu on õppinud Tallinna 44. Keskkoolis, Tartu ülikoolis ja Oberlini kolledžis. Ta omab Cornelli ülikooli/Sloan-Kettering instituudi doktorikraadi (PhD) molekulaarbioloogias, kus tema põhiline uurimistulemus on DNA kopeerimiskiiruse juhtimise alal.
Ta töötab firma Oxford Finance eluteaduste haru tegevdirektorina .
Tema ema on Milvi Kurismaa Tõugu ja isa Enn Tõugu. Ta on abielus David Sanborniga ning neil on kaks poega.